I. El Projecte de decret objecte d'aquest Dictamen té un abast específic, la justificació del qual resulta prou clara en el preàmbul.
És a dir, la progressiva incorporació al sistema educatiu d'alumnat procedent de la immigració i l'aparició de noves formes d'exclusió social fa que sigui necessària una acció específica, amb un doble objectiu, d'una banda, la integració educativa, social i cultural de tot l'alumnat, independentment del seu origen i condició i, de l'altra, la consolidació de la llengua catalana com a llengua vehicular de l'ensenyament i com a element social en un marc plurilingüe.
Els serveis educatius esdevenen aleshores la referència, si es té en compte, com diu també aquell preàmbul, la seva condició d'òrgans de suport permanent a la tasca docent dels mestres, dels professors i dels centres docents, i la seva condició de nuclis de dinamització pedagògica, d'orientació psicopedagògica, de recerca de noves metodologies i d'apropament de l'escola a l'entorn.
Sobre aquestes bases, s'ha considerat convenient crear -sempre amb paraules del preàmbul del Projecte de decret-, com a nous serveis educatius, els equips de suport i assessorament en Llengua, Interculturalitat i Cohesió social, i completar, per tant, el sistema establert en l'article 2.2 del Decret 155/1994, de 28 de juny, pel qual es regulen els serveis educatius del Departament d'Ensenyament.
Com és natural, la competència de la Generalitat per publicar la modificació és la mateixa que permeté que publiqués el Decret de què és objecte.
Per tant, la competència plena que té en matèria d'ensenyament, segons l'article 15 de l'Estatut, per bé que en el marc de la legislació estatal a la qual es fa referència, la qual cosa és evident que no ha de suposar cap obstacle per dur a terme la modificació.
L'expedient ha entrat en aquesta Comissió el 27 de maig de 2005, amb la qual cosa el caràcter preceptiu d'aquest Dictamen s'ha de deduir de la nova Llei 5/2005, de 2 de maig, de la Comissió Jurídica Assessora.
L'article 8.2.b) d'aquesta Llei que sotmet a dictamen les disposicions de caràcter general dictades en execució d'una llei -en aquest cas, a manca d'una llei catalana, el sistema legislatiu estatal en matèria d'ensenyament- i les seves modificacions.
L'expedient s'inicia amb la incorporació del text del "Pla per a la llengua i la cohesió social", un estudi certament detallat sobre aquestes dues matèries, impulsat, segons que s'indica en l'informe jurídic que tanca l'expedient, per la Subdirecció General d'igual denominació.
Conté la memòria corresponent -que inclou la referència al marc normatiu-, l'informe econòmic, amb un estudi de l'increment de dotacions que exigeix la creació dels equips esmentats, i la taula de vigències, que només cita el Decret que és objecte de modificació.
I, finalment, hi figura també l'informe de l'Institut Català de la Dona sobre l'anomenat impacte de gènere.
Per tant, conté tots els documents previstos en l'article 63.2 de la Llei 1371989, de 14 de desembre, d'organització, procediment i règim jurídic de l'Administració de la Generalitat de Catalunya.
Tal com resulta de l'antecedent 3, ha tingut lloc l'informe preceptiu del Consell Escolar de Catalunya, que ha formulat algunes observacions al text inicial, així com algunes recomanacions.
Ha tingut lloc també el tràmit d'informació pública, tal com, d'altra banda, es reflecteix en l'antecedent 4, sense que s'hi hagi efectuat cap observació.
L'expedient es tanca amb l'informe jurídic preceptiu, signat per la coordinadora de l'Àrea de Gestió Normativa i d'Assumptes Jurídics i l'advocada en cap.
V. El Projecte de decret consta de dos articles, una disposició addicional, una de transitòria i una de final.
L'article 1 s'ocupa d'addicionar la llista dels serveis educatius del Departament d'Educació, amb el de suport i l'assessorament en Llengua, Interculturalitat i Cohesió Social, i l'article 2 de completar el contingut del capítol 1 del Decret 155/1994, a continuació de l'article 15, amb tres articles més, és a dir, l'article 15 bis, el 15 ter i el 15 quater.
Cal fer les observacions que segueixen:
a) Atesa l'actual denominació del departament que impulsa la disposició, potser seria convenient de completar la rúbrica del futur decret, de manera que després de la referència que es fa al Departament d'Ensenyament, s'afegís "avui, d'Educació".
b) Al final del preàmbul, d'acord amb allò que disposa l'article 13.2 de la citada Llei 5/2005, s'ha de fer la corresponent referència a aquest Dictamen.
c) En l'article 15 bis, apartat 1, es fa referència només al suport als centres docents, mentre que en l'article 15 ter es fa esment també del professorat.
d) En aquest article 15 ter, a més, la denominació dels serveis s'hauria de completar amb la paraula "Social", després de "Cohesió".
e) La disposició transitòria és, més pròpiament, una segona disposició addicional.
És a dir, no s'hi regula un problema intertemporal, a partir de la situació anterior a la disposició, sinó una actuació de futur.
Per tant, en realitat, el Projecte de decret conté dues disposicions addicionals que, en bona tècnica jurídica, s'haurien d'individualitzar com a primera i segona, per tant, amb ordinals escrits amb lletres.
f) Ateses les potestats que deté el Consorci d'Educació de Barcelona -en virtut de l'article 61.1 de la Carta municipal de Barcelona, i de conformitat amb els seus estatuts, aprovats pel Decret 84/2002, de 5 de febrer- per a la gestió conjunta de les funcions, les activitats i els serveis establerts en els articles 123 i 124 de la Carta, en matèria d'educació i dins l'àmbit del municipi de Barcelona, fóra bo incorporar una disposició addicional tercera que fes constar que la norma projectada es dicta sens perjudici del que disposa la normativa reguladora del Consorci.
g) Atès que caldrà algun temps per estructurar els equips de referència, a part que la disposició es publicarà com a aviat al final del curs actual, no es creu necessari que entri en vigor immediatament.
Per tant, seria millor no pronunciar-se sobre això i aplicar el règim general de l'article 42 de la Llei 3/1982, de 23 de març, del Parlament, el president i el Consell Executiu.
Es pot elevar al Govern el Projecte de decret de modificació del Decret 155/1994, de 28 de juny, pel qual es regulen els serveis educatius del Departament d'Ensenyament, amb les observacions que es formulen en el fonament jurídic V.